Virallinen lehti nro C 031 , 05/02/1999 s. 0119



KIRJALLINEN KYSYMYS E-2073/98 esittäjä(t): Roberta Angelilli (NI) komissiolle (7. heinäkuuta 1998) Aihe: Ionisoimaton säteily Orten ja Gallesen kunnissa Viterbon provinssissa sijaitsevan Orten kunnan alueelle aiotaan rakentaa säteilytaajuudeltaan 5 GHz:n matkapuhelinsatelliittiasema. Laitos on tarkoitus rakentaa maiseman, arkeologian ja luonnon kannalta erittäin merkittävälle alueelle, joka on Italian lailla suojeltu ja jossa on tehty töiden aikana huomattavia löytöjä. Laitoksen toteuttaminen huolestuttaa suuresti myös alueen väestöä, erityisesti läheistä Gallesen kuntaa, asukkaiden terveyteen ja ympäristöön kohdistuvien kielteisten vaikutusten vuoksi. Latiumin hallinnollisen alueen tuomioistuin otti vastaan 25. maaliskuuta 1998 Gallesen kunnan ja tiettyjen kuluttajajärjestöjen esittämän pyynnön rakennusluvan perumiseksi. Valtioneuvosto hyväksyi 15. toukokuuta 1998 rakennuttajan (ELSACOM s.p.a IRI FINMECCANICA -ryhmän) esittämän vetoomuksen ja perui hallinnollisen alueen tuomioistuimen päätöksen perua rakennuslupa. Välittömiä terveysvaikutuksia ei ollut havaittavissa, sillä laitosta ei ollut olemassa. Ottaen huomioon edellä esitetyn ja komission 23. lokakuuta 1997 antaman vastauksen kysymykseeni E-2630/97(1), kysyn seuraavaa: 1. Eikö komissio pidä tarpeellisena puuttua Italian viranomaisten toimiin ja estää laitoksen rakentaminen luonnon ja arkeologisen perinnön suojelemiseksi? 2. Eikö tällä välin ole annettu uusia direktiivejä tai laadittu asiakirjoja kyseisestä aiheesta? 3. Eikö se katso, että laitoksen rakentaminen on ristiriidassa asukkaiden terveyden suojelemisesta annetun lainsäädännön kanssa? 4. Eikö sähkömagneettisten aaltojen (ionisoimattomien säteilyjen) vaarallisuutta samoin kuin niiden vaarattomuutta koskevan tutkimuksen puuttuessa olisi kuitenkin pidettävä kansalaisten terveyttä ensisijaisen tärkeänä? 5. Mikä on komission kanta asiaan? Komission jäsenen Pádraig Flynninkomission puolesta antama vastaus (11. syyskuuta 1998) 1. Rakennushankkeiden lupiin liittyvät toimenpiteet kuuluvat jäsenvaltioiden toimivaltaan. Luonnon- ja arkeologisen perinnön suojelua ja laitosten ympäristövaikutusta koskevia yhteisön säännöksiä on kuitenkin noudatettava. 2. Alaa koskeva lainsäädäntö on edelleen sama kuin se, johon viitattiin komission vastauksessa Roberta Angelillin kirjalliseen kysymykseen E-2630/97(2). Sähkömagneettisten kenttien mahdollisten terveysvaikutusten tieteellisen dokumentaation osalta voidaan todeta, että komissio on tämän jälkeen tukenut tutkimusta, jossa käsiteltiin subjektiivisten oireiden ja sähkömagneettisten kenttien mahdollisia terveysvaikutuksia. Tutkimuksen julkaisi Ruotsin kansallinen työelämän tutkimuslaitos. Tutkimuksesta lähetetään kopio suoraan arvoisalle parlamentin jäsenelle ja parlamentin pääsihteeristölle. 3. ja 4. Työterveyttä ja työturvallisuutta koskevan yhteisön lainsäädännön osalta voidaan todeta, että komissio on tehnyt EY:n perustamissopimuksen 118 a artiklan pohjalta ehdotuksen(3), joka koskee vähimmäisvaatimuksia työntekijöiden suojelemisesta altistumiselta fysikaalisille tekijöille, mukaan lukien ionisoimattomalle säteilylle. Ehdotuksesta neuvotellaan yhä neuvostossa. Yhteisöllä ei ole ionisoimattomalle säteilylle altistumista koskevaa kansanterveysalan lainsäädäntöä. Sitovien säädösten antaminen tällä alalla kuuluu jäsenvaltioille. Koska on saatu selkeää näyttöä sähkömagneettisille kentille altistumisen aiheuttamista haitallisista termisistä vaikutuksista, komissio on tehnyt perustamissopimuksen 129 artiklan perusteella ehdotuksia väestön altistuksen rajoittamiseksi(4). Tässä ehdotuksessa neuvoston suositukseksi esitetään vertailutasot ja perusrajoitukset määritettyjen kielteisten terveysvaikutusten ehkäisemiseksi. Ehdotus perustuu ionisoimatonta säteilyä käsittelevän kansainvälisen säteilysuojelutoimikunnan (ICNIRP) ohjeisiin. Komission tieteellinen ohjauskomitea hyväksyi ICNIRPin ohjeet tällä alalla. Muista vaikutuksista, kuten syövän aiheuttamisesta tai edistämisestä, ei ole tällä hetkellä tieteellistä perustaa, jonka pohjalta suosituksia voitaisiin tehdä. Tieteellinen ohjauskomitea suosittelee tämän vuoksi käynnissä olevan tutkimustoiminnan tarkastelemista uudelleen. Komissio on osaltaan sisällyttänyt tämän alan toimia tutkimuksen ja teknologisen kehittämisen viidettä ohjelmaa koskeviin ehdotuksiinsa. (1) EYVL C 102, 3.4.1998, s. 78. (2) EYVL C 102, 3.4.1998. (3) Komission ehdotus neuvoston direktiiviksi terveyttä ja turvallisuutta koskevista vähimmäisvaatimuksista työntekijöiden suojelemiseksi vaaroilta, jotka liittyvät altistumiseen fysikaalisille tekijöille - EYVL C 77, 18.3.1993. (4) Ehdotus neuvoston suositukseksi väestön altistumisen rajoittamisesta taajuudeltaan 0 Hz - 300 GHz oleville sähkömagneettisille kentille, KOM(98) 268 lopullinen.